למערכת port2port נודע כי עובדי חברת נמל חיפה הצליחו להשיג את מבוקשם ולעכב את הדיונים בדירקטוריון חברת הנמל על טיוטת התשקיף של חברת נמל חיפה.
כזכור, העובדים הצליחו לקבל את התחייבותו של יו"ר דירקטוריון חברת נמל חיפה, מר בן ציון סלמן, שלא לדון בטיוטת התשקיף העוסק בהנפקת חברת נמל חיפה כל עוד לא יתקבל אצל הדירקטוריון חוות דעת מסודרת מטעם נציג עובדי חברת הנמל על התשקיף, וכל עוד לא ייפתרו נושאים מהותיים עבור עובדי חברת חיפה כגון השטחים השנויים במחלוקת והרפורמה בתעריפים.
נציין כי המומחה שנבחר להציג את תגובת העובדים לטיוטת התשקיף הינו מר שמואל סלבין, מי שכיהן בעבר כמנכ"ל משרד האוצר, והוא עתיד להציג את חוות דעתו על טיוטת התשקיף היום.
יתר על כן, למערכת port2port נודע כי נציגי העובדים ייפגשו היום בירושלים עם נציגי רשות החברות הממשלתיות ויבקשו את התחייבות הרשות לכך שדירקטוריון חברת נמל חיפה לא ידון בטיוטת התשקיף אלא רק בהסכמת הוועדים וההסתדרות. לשם כך, כאמור, דורשים העובדים כי תהיינה הסכמות על השטחים השנויים במחלוקת בנמל חיפה וכן על הרפורמה בתעריפים.
נזכיר כי נציגי ועדי העובדים בחברת נמל חיפה נפגשו ביום ראשון השבוע עם אבי אדרי, יו"ר איגוד עובדי התחבורה בהסתדרות, וביקשו כי בנמל חיפה יוכרז סכסוך עבודה. נציין כי סכסוך עבודה טרם הוכרז אך הדבר תלוי בתוצאות הפגישה שתתקיים היום בערב בין נציגי העובדים ונציגי רשות החברות הממשלתיות.